**ožiadavky na talentové skúšky pre**

**Súkromné konzervatórium PinkHarmony**

**vo Zvolene**

**pre školský rok 2018/2019**

**8226 Q hudobno-dramatické umenie**

**8227 Q tanec**

**8228 Q spev**

**8229 Q 01 hudba – skladba**

**8229 Q 02 hudba – dirigovanie**

**8229 Q 03 hudba – hra na klavíri**

**8229 Q 04 hudba – hra na organe**

**8229 Q 05 hudba – hra na zobcovej flaute, flaute, hoboji, klarinete, fagote, saxofóne, trúbke, lesnom rohu, pozaune, tube a bicích nástrojoch**

**8229 Q 06 hudba – hra na husliach, viole, violončele, kontrabase, harfe, gitare, cimbale**

**8229 Q 07 hudba – hra na akordeóne**

Podľa ustanovenia § 64 ods. 1 zákona č. 245/2008 Z. z. o výchove a vzdelávaní

( školský zákon ) a o zmene a doplnení niektorých zákonov v znení neskorších predpisov určuje Ministerstvo školstva, vedy, výskumu a športu Slovenskej republiky predmety, z ktorých pozostáva prijímacie konanie na prijímacích skúškach na stredné školy pre školský rok 2018/2019 takto :

**Podmienkou prijatia na štúdium v školskom roku 2018/2019 je**

**úspešné vykonanie talentovej skúšky !**

Do prvého ročníka štvorročného vzdelávacieho programu v konzervatóriách môže byť prijatý uchádzač, ktorý spĺňa tieto podmienky :

a) splnil podmienky prijímacieho konania,

b) získal základné vzdelanie – ukončil základnú školu

**TANEC - OBSAH TALENTOVEJ SKÚŠKY**

**Požiadavky na talentové prijímacie skúšky v študijnom odbore Tanec pre školský rok 2018/2019:**

**Podmienkou účasti** na talentových skúškach je písomné stanovisko lekára, ortopéda s popisom stavu chrbtice, bedrových kĺbov a chodidiel, ako aj správa obvodného lekára o celkovom zdravotnom stave žiaka z hľadiska jeho možnej profesie výkonného tanečníka.

***Praktická časť***

Upozorňujeme, že skúšku je možné vykonať len v priliehavom cvičebnom úbore, mäkkých cvičkách s nezakrytými nohami a s vlasmi upravenými do uzla*.*

1. **Časť praktickej skúšky:**

Skúšobná komisia vyskúša u jednotlivých uchádzačov:

* fyzické predpoklady na štúdium v tanečnom odbore;
* základy techniky klasického tanca;
* tanečnú pamäť a pohybovú úroveň v tanečných technikách (v modernom a ľudovom tanci) podľa ukážok tanečného pedagóga,
* cítenie rytmu formou rytmických príkladov a cvičení;
* prirodzenú muzikalitu v hudobných príkladoch s korepetítorom
1. **Časť praktickej skúšky:**

Skúšobná komisia vyskúša u jednotlivých uchádzačov:

* schopnosť vyjadriť sa na hudbu tanečnou improvizáciou a zaujať pripravenou choreografiou s možnosťou výberu klasického, moderného alebo ľudového tanca (2 min. ukážka).
* Uchádzač môže použiť ľubovoľnú pieseň, inštrumentálnu hudbu v podobe Cd nosiča prípadne Mp3, Wav, Mp4

**Maximálny počet dosiahnutých bodov je 30, kritérium na úspešné vykonanie skúšky je 15 bodov.**

***Teoretická časť***

Test špeciálnych odborných vedomostí. Uchádzač v teste prezentuje svoje vedomosti v oblasti tanca a všeobecný prehľad v oblasti umenia a kultúry, špeciálne zručnosti a schopnosti z oblasti hudobnej výchovy.

**Maximálny počet dosiahnutých bodov je 30, kritérium na úspešné vykonanie skúšky je 15 bodov.**

***Kritériá na úspešné vykonanie skúšky sú:***

* kreatívny tanečno-umelecký prejav, schopný ďalšieho rozvoja;
* zvládnutie požiadaviek prijímacieho konania z príslušných umeleckých odborov;
* zvládnutie vedomostí, určených požiadavkami na prijímacie konanie;
* schopnosť prezentovať svoj talent a záujem o štúdium;
* predpoklady úspešne zvládnuť psychofyziologicky náročné štúdium odboru.